8 พฤศจิกายน 2567

ข่าวประชาสัมพันธ์

**SME D Bank ขับเคลื่อนนโยบายรัฐ เสิร์ฟสินเชื่อ “Boost Up”**

**เปิดกว้างสร้างโอกาสทุกกลุ่มเอสเอ็มอีเข้าถึง Soft Loan ดอกเบี้ยต่ำ 3.5% ต่อปี**

**SME D Bank ขานรับนโยบายรัฐบาล จับมือธนาคารออมสิน สนับสนุนผู้ประกอบการเอสเอ็มอีเข้าถึง Soft Loan ผ่านสินเชื่อ Boost Up วงเงิน 1,200 ล้านบาท เปิดกว้างทุกกลุ่มเอสเอ็มอีเข้าถึงแหล่งทุนดอกเบี้ยต่ำ เพียง 3.50% ต่อปี วงเงินกู้สูงสุด 40 ล้านบาท สำหรับลงทุน ปรับปรุง ขยายกิจการ หมุนเวียนธุรกิจ รวมถึง ช่วยกลุ่มได้รับผลกระทบจากอุทกภัย ฟื้นฟูกิจการ**

**นายพิชิต มิทราวงศ์** กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank เปิดเผยว่า SME D Bank ขานรับนโยบายรัฐบาล ในการสนับสนุนผู้ประกอบการเอสเอ็มอีไทย เข้าถึงแหล่งทุนต้นทุนต่ำ นำไปใช้ลงทุน ขยาย ปรับปรุงกิจการ หรือปรับเปลี่ยนธุรกิจเติบโตอย่างยั่งยืน จากความร่วมมือกับธนาคารออมสิน ดำเนินโครงการสินเชื่อดอกเบี้ยต่ำ (Soft Loan) วงเงินรวม 1,200 ล้านบาท ผ่านผลิตภัณฑ์สินเชื่อ แบ่งเป็น **1.สินเชื่อ Boost Up** เพื่อลงทุน ปรับปรุง ขยาย ปรับเปลี่ยนธุรกิจ และเป็นเงินทุนหมุนเวียนเสริมสภาพคล่อง วงเงิน 1,000 ล้านบาท เปิดกว้างทุกกลุ่มเอสเอ็มอีที่มีศักยภาพ เข้าถึงแหล่งทุนดอกเบี้ยต่ำ วงเงินกู้สูงสุด 40 ล้านบาท (รวมทุกสถาบันการเงิน) อัตราดอกเบี้ย 3.50% ต่อปี คงที่ 2 ปีแรก ส่วนปีที่ 3 เป็นต้นไป MLR+0.25%ต่อปี ระยะเวลาผ่อนนานสูงสุด 10 ปี ปลอดชำระเงินต้นสูงสุด 12 เดือน สิ้นสุดวันรับคำขอกู้ภายใน 30 ธันวาคม 2568 หรือจนกว่าจะเต็มวงเงินของโครงการ

และ **2.สินเชื่อ Boost Up เพื่อเอสเอ็มอีประสบอุทกภัย** วงเงิน 200 ล้านบาท เปิดกว้างทั้งลูกค้าเดิมและลูกค้าใหม่ที่ได้รับผลกระทบจากอุทกภัยทางตรง ซึ่งมีสถานประกอบการอยู่ในพื้นที่ ตามประกาศของกรมป้องกันและบรรเทาสาธารณภัย เพื่อลงทุน ปรับปรุง หรือหมุนเวียนเสริมสภาพคล่อง เพื่อฟื้นฟูกิจการ วงเงินกู้สูงสุด 2 ล้านบาท (รวมทุกสถาบันการเงินสูงสุดไม่เกิน 40 ล้านบาท) อัตราดอกเบี้ย 3.50% ต่อปี คงที่ 2 ปีแรก ส่วนปีที่ 3 เป็นต้นไป MLR +1.5%ต่อปี ระยะเวลาผ่อนนานสูงสุด 5 ปี ปลอดชำระเงินต้นสูงสุด 12 เดือน สิ้นสุดวันรับคำขอกู้ภายใน 30 ธันวาคม 2567 หรือจนกว่าจะเต็มวงเงินของโครงการ

ผู้ประกอบการเอสเอ็มอีที่ต้องการรับบริการ  แจ้งความประสงค์ได้ผ่านช่องทางต่าง ๆ เช่น LINE Official Account : SME Development Bank , เว็บไซต์ www.smebank.co.th เป็นต้น หรือ สาขา SME D Bank ทั่วประเทศ สอบถามข้อมูลเพิ่มเติม Call Center 1357